Κρατικές ενισχύσεις - Ηνωμένο Βασίλειο

(Άρθρα 87 έως 89 της συνθήκης για την ίδρυση της Ευρωπαϊκής Κοινότητας)

Ανακοίνωση της Επιτροπής κατ' εφαρμογή του άρθρου 88 παράγραφος 2 της συνθήκης ΕΚ προς τα κράτη μέλη και άλλα ενδιαφερόμενα μέρη

Κρατική ενίσχυση C 7/2002 (ex N 577/2001) - Ford Bridgend

(2002/C 324/05)

(Κείμενο που παρουσιάζει ενδιαφέρον για τον ΕΟΧ)

Με την επιστολή που ανατυπώνεται κατωτέρω, με ημερομηνία 10 Οκτωβρίου 2002, η Επιτροπή κοινοποίησε στο Ηνωμένο Βασίλειο την απόφασή της να τερματίσει τη διαδικασία του άρθρου 88 παράγραφος 2 της συνθήκης ΕΚ.

"Με επιστολή της 26ης Ιουλίου 2001 οι αρχές του Ηνωμένου Βασιλείου κοινοποίησαν στην Επιτροπή την προαναφερθείσα ενίσχυση. Η Επιτροπή ζήτησε περαιτέρω πληροφορίες στις 18 Σεπτεμβρίου και πραγματοποίησε επιτόπια επίσκεψη στα γραφεία της Bridgend στις 26 Οκτωβρίου. Οι αρχές του Ηνωμένου Βασιλείου απέστειλαν τις ζητηθείσες πληροφορίες με επιστολή της 4ης Δεκεμβρίου 2001.

Στις 13 Φεβρουαρίου 2002 η Επιτροπή αποφάσισε να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ όσον αφορά την ενίσχυση.

Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(1). Η Επιτροπή κάλεσε τους ενδιαφερόμενους να υποβάλουν τις παρατηρήσεις τους.

Η Επιτροπή έλαβε παρατηρήσεις από ενδιαφερόμενους στις 29 Απριλίου 2002. Οι εν λόγω παρατηρήσεις διαβιβάστηκαν στο Ηνωμένο Βασίλειο προκειμένου να απαντήσει σχετικά· οι παρατηρήσεις του Ηνωμένου Βασιλείου ελήφθησαν με επιστολή της 26ης Ιουνίου 2002.

Με επιστολή της 19ης Αυγούστου 2002 το Ηνωμένο Βασιλείο απέσυρε την κοινοποίηση της ενίσχυσης.

Η Επιτροπή παρατηρεί ότι σύμφωνα με το άρθρο 8 του κανονισμού (ΕΚ) αριθ. 659/1999 του Συμβουλίου(2), το οικείο κράτος μέλος μπορεί να αποσύρει την κοινοποίηση σε εύθετο χρόνο, προτού η Επιτροπή λάβει απόφαση όσον αφορά την ενίσχυση. Στις περιπτώσεις που η Επιτροπή έχει κινήσει την επίσημη διαδικασία έρευνας, η Επιτροπή περατώνει τη διαδικασία αυτή.

Κατά συνέπεια, η Επιτροπή αποφάσισε να περατώσει την επίσημη διαδικασία έρευνας βάσει του άρθρου 88 παράγραφος 2 της συνθήκης ΕΚ όσον αφορά την εν λόγω ενίσχυση, δεδομένου ότι το Ηνωμένο Βασίλειο απέσυρε την κοινοποίησή του.

Εάν οι αρχές του Ηνωμένου Βασιλείου προτίθενται να χορηγήσουν ενίσχυση στο σχέδιο που συνδέεται με την Ford Bridgend πριν την 31η Δεκεμβρίου 2002, θα πρέπει να υποβάλουν προηγουμένως κοινοποίηση στην Επιτροπή. Την 1η Ιανουαρίου 2003 τίθεται σε ισχύ το νέο πολυτομεακό πλαίσιο όσον αφορά τις περιφερειακές ενισχύσεις για μεγάλα επενδυτικά σχέδια που εγκρίθηκε από την Επιτροπή την 13η Φεβρουαρίου 2002. Σύμφωνα με το πλαίσιο, η ανώτατη ένταση ενίσχυσης όσον αφορά τις περιφερειακές επενδυτικές ενισχύσεις στην αυτοκινητοβιομηχανία (όπως ορίζεται στο παράρτημα Γ του πλαισίου) που χορηγούνται βάσει εγκεκριμένου καθεστώτος υπέρ σχεδίων τα οποία συνεπάγονται επιλέξιμες δαπάνες άνω των 50 εκατ. ευρώ ή ποσό ενίσχυσης άνω των 5 εκατ. ευρώ σε ακαθάριστο ισοδύναμο επιδότησης, θα ισούται με 30 % του αντίστοιχου ανώτατου ορίου περιφερειακής ενίσχυσης. Οι εν λόγω κανόνες θα ισχύουν μέχρι την ημερομηνία εφαρμογής του καταλόγου των τομέων που αναφέρονται στο σημείο 31 του πλαισίου. Για λόγους διαφάνειας και αποτελεσματικής παρακολούθησης, τα κράτη μέλη θα κληθούν να υποβάλουν στην Επιτροπή συνοπτικές πληροφορίες στη μορφή που καθορίζεται στο παράρτημα Α του πλαισίου."

(1) ΕΕ C 217 της 29.7.2000.

(2) Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83 της 27.3.1999, σ. 1).